Rådets udtalelse

af 12. februar 2002

om Spaniens opdaterede stabilitetsprogram, 2001-2005

(2002/C 51/08)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker(1), særlig artikel 5, stk. 3,

under henvisning til Kommissionens henstilling,

efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 12. februar 2002 gennemgik Rådet Spaniens opdaterede stabilitetsprogram, der dækker perioden 2001-2005. Den nye opdatering overholder generelt kravene i adfærdskodeks vedrørende stabilitets- og konvergensprogrammernes indhold og form(2) Det ville dog have været ønskeligt med mere fyldestgørende oplysninger om de langsigtede fremskrivninger. Fremtidige opdateringer bør være mere udførlige.

Rådet noterer med tilfredshed, at den foregående opdatering stort set er blevet gennemført trods en svagere vækst. Efter et underskud på 0,3 % af BNP i 2000 forventes målet om et offentligt budget i balance at være blevet nået i 2001 og målet om gældskvoten mere end nået. Gennemførelsen af de finanspolitiske mål for 2001 lettedes af, at udgifterne faldt mere end ventet, og af, at det nominelle BNP blev større end forventet. Ifølge opdateringen bliver der på baggrund af forværringen af den internationale situation en opbremsning i væksten i BNP, der vil udgøre 2,4 % i 2002, men vil stige igen til 3 % fra 2003, hvilket er tæt på den potentielle vækst. Prognosen er noget optimistisk på kort sigt, men sandsynlig på mellemlang sigt på grund af den seneste udvikling og den igangværende catching-up-proces. Skønnet over inflationen synes også opnåeligt støttet af den aftale, der for nylig blev indgået mellem arbejdsmarkedets parter med henblik på løntilbageholdenhed, skønt det ville være tilrådeligt at afskaffe indekseringen i forbindelse med lønforhandlingerne i overensstemmelse med Rådets udtalelse fra sidste år.

Budgetkonsolideringen for perioden 2002-2005 er baseret på tilbageholdenhed for de løbende primærudgifter og lavere rentebyrder, medens der regnes med en forøgelse af de offentlige investeringer og et beskedent fald i skattetrykket. Trods den nuværende økonomiske tilbagegang forudsiger opdateringen et budget i balance indtil 2002 (og 2003) og små overskud i 2004 og 2005 på henholdsvis 0,1 % og 0,2 % af BNP. Gældskvoten forventes fortsat at ville falde til 50 % af BNP senest i 2005.

Budgetfremskrivningerne på mellemlang sigt forekommer generelt forsigtige med tilbageholdne overslag over indtægtsstigningerne og faldet i rentebyrden, hvilket skulle give en vis handlefrihed, såfremt udviklingen skulle blive mindre positiv. Der gøres dog ikke detaljeret rede for hensigterne om at gennemføre den nødvendige kontrol med de løbende primærudgifter.

Programmets mål, herunder evalueringen af dem efter en konjunkturjustering, overholder stabilitets- og vækstpagtens målsætning om "tæt på balance eller overskud" i hele perioden. Det er derfor Rådets opfattelse, at det opdaterede stabilitetsprogram er i overensstemmelse med stabilitets- og vækstpagten, idet programmet overholder dennes målsætninger med en stadig mere komfortabel margin. Den finanspolitiske situation defineret som ændringen i de konjunkturjusterede resultater kræver en lettere stramning stort set i overensstemmelse med anbefalingerne i de overordnede økonomisk-politiske retningslinjer for 2001.

Rådet ser positivt på de væsentlige udviklinger i Spaniens offentlige budgetter, især den for nylig godkendte lov om budgetstabilitet og budgetreformen for 2002, der har overført betydelige skatteopkrævnings- og udgiftsbeføjelser til de regionale myndigheder. Skønt Rådet ikke vil gøre sig til talsmand for nogen bestemt intern koordinering mellem den centrale og de regionale regeringer, ser det gerne, at alle offentlige sektorer er involveret i overholdelsen af budgetdisciplinen, og det er vigtigt, at den bestående koordinering også fungerer effektivt under de nye ordninger.

De strukturreformer, der blev gennemført i 2001, stammer hovedsagelig fra den pakke, der blev vedtaget i juni 2000 med henblik på yderligere deregulering af markederne og styrkelse af konkurrencemyndigheden.

Rådet noterer sig, at det opdaterede program ikke giver mere detaljeret information om foranstaltningerne med henblik på styrkelse af de offentlige finansers bæredygtighed på lang sigt. Dette er et spørgsmål af særlig interesse på grund af Spaniens udsatte demografiske profil og de negative virkninger på budgettet af befolkningens aldring. Risikoen for alvorlige ubalancer på lang sigt kan ikke udelukkes, medmindre der iværksættes passende foranstaltninger. Virkningerne på budgettet af aldringen afspejles ikke tilstrækkeligt i opdateringens fremskrivninger af udgifterne til pensioner og bidragene til social sikring, der kun går til 2015. Den bebudede hensigt om at reformere pensionssystemet mangler en detaljeret tidsplan. Rådet mener ikke, at de foranstaltninger vedrørende pensionssystemet, der blev vedtaget i april 2001, svarer til de omfattende positive reformer, som Rådet anbefalede i sin udtalelse om den sidste opdatering. Den vigtigste foranstaltning, der for nylig er vedtaget for at tage højde for aldringen, er oprettelsen af socialsikringsfonden i 2000, hvis indtægter forventes at nå mindst 1 % af BNP i 2004.

Endelig ser Rådet positivt på de øvrige strukturpolitikker, der vil komme til at spille en vigtig rolle, især på markederne for varer og tjenesteydelser, ved at sikre en ikke-inflatorisk, beskæftigelsesorienteret vækst. Disse foranstaltninger er i overensstemmelse med de overordnede økonomisk-politiske retningslinjer. De hidtil gennemførte foranstaltninger bør nøje følges op og eventuelt styrkes.

(1) EFT L 209 af 2.8.1997.

(2) Revideret udtalelse fra Det Økonomiske og Finansielle Udvalg om stabilitets- og konvergensprogrammernes indhold og form tiltrådt af Økofin-Rådet den 10.7.2001.